UTENOS RAJONO SAVIVALDYBĖS TARYBA

SPRENDIMAS

DĖL UTENOS RAJONO SAVIVALDYBĖS TARYBOS 2018 M. BIRŽELIO 28 D. SPRENDIMO NR. TS-192 „Dėl Utenos rajono savivaldybėS ŠEIMOS STIPRINIMO tvarkos aprašo patvirtinimo“ PAKEITIMO

2022 m. vasario 17 d. Nr. TS-35

Utena

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Utenos rajono savivaldybės taryba nusprendžia:

1.	Pakeisti Utenos rajono savivaldybės tarybos 2018 m. birželio 28 d. sprendimą Nr. TS-192 „Dėl Utenos rajono savivaldybės šeimos stiprinimo tvarkos aprašo patvirtinimo“ (2019 m. spalio 31 d. sprendimo Nr. TS-276, 2020 m. balandžio 3 d. sprendimo Nr. TS-73, 2021 m. gegužės 27 d. sprendimo Nr. TS-156 redakcijos):

1.1.	Pakeisti pavadinimą ir jį išdėstyti taip:

„DĖL UTENOS RAJONO SAVIVALDYBĖS VIENO ASMENS IR JAUNOS ŠEIMOS STIPRINIMO TVARKOS APRAŠO PATVIRTINIMO“.

1.2.	Pakeisti 1 punktą ir jį išdėstyti taip:

„1. Patvirtinti Utenos rajono savivaldybės vieno asmens ir jaunos šeimos stiprinimo tvarkos aprašą (pridedama).“

2.	Pakeisti nurodytu sprendimu patvirtiną Utenos rajono savivaldybės šeimos stiprinimo tvarkos aprašą ir jį išdėstyti nauja redakcija (pridedama).

3.	Nustatyti, kad šis sprendimas įsigalioja 2022 m. kovo 1 d.

4.	Nurodyti, kad šis sprendimas turi būti paskelbtas Teisės aktų registre ir savivaldybės interneto svetainėje www.utena.lt.

Savivaldybės meras	Alvydas Katinas

PATVIRTINTA

Utenos rajono savivaldybės tarybos

2018 m. birželio 28 d. sprendimu Nr. TS-192

(2022 m. vasario 17 d. sprendimo Nr. TS-35

redakcija)

Utenos rajono savivaldybės VIENO ASMENS IR JAUNOS ŠEIMOS STIPRINIMO TVARKOS APRAŠAS

I SKYRIUS

BENDROSIOS NUOSTATOS

1.	Utenos rajono savivaldybės vieno asmens ir jaunos šeimos stiprinimo tvarkos aprašas (toliau – Aprašas) nustato vienkartinės išmokos gimus vaikui, būsto nuomos mokesčio dalies kompensacijos, finansinės paskatos pirmam būstui įsigyti, kortelės Utenos rajono pirmokams kanceliarinėms prekėms įsigyti, naujagimio kraitelio, išmokų ir kompensacijų rūšis, skyrimo, mokėjimo tvarką, atsakomybės ir kontrolės tvarką Utenos rajono savivaldybėje (toliau – Savivaldybė).

2.	Pagrindinės šio Aprašo sąvokos:

2.1.	Būstas – vienbutis gyvenamasis namas, butas ar kitos gyvenamosios patalpos arba jų dalys, tinkami gyventi vienam asmeniui ar šeimai ir atitinkantys statybos bei specialiųjų normų (higienos, gaisrinės saugos ir kitų) reikalavimus.

2.2.	Jauna šeima – šeima, kurioje kiekvienas iš sutuoktinių yra ne vyresni kaip 40 metų, taip pat šeima, kurioje motina arba tėvas yra ne vyresni kaip 40 metų ir vieni augina vieną ar daugiau vaikų (įvaikių), vaiką ar daugiau vaikų, kuriam (kuriems) nustatyta nuolatinė globa (rūpyba).

2.3.	Bendrai gyvenantys asmenys – sutuoktiniai ir jų vaikai (įvaikiai) iki 18 metų; susituokęs asmuo, su kuriuo teismo sprendimu dėl sutuoktinių gyvenimo skyrium yra likę gyventi jų nepilnamečiai vaikai (įvaikiai), arba vienas iš tėvų ir jo vaikai (įvaikiai) iki 18 metų; neįregistravę santuokos ir bendrą ūkį tvarkantys pilnamečiai ar veiksniais pripažinti nepilnamečiai vyras ir moteris ir jų vaikai (įvaikiai) iki 18 metų. Į bendrai gyvenančių asmenų sudėtį taip pat įskaitomi dirbantys (taip pat savarankiškai dirbantys), jeigu per mėnesį jų gaunamos pajamos yra mažesnės kaip 1 valstybės remiamų pajamų dydis, arba nedirbantys (taip pat savarankiškai nedirbantys) nesusituokę ir savo vaikų (įvaikių) neauginantys pilnamečiai vaikai (įvaikiai) iki 24 metų, kurie mokosi pagal bendrojo ugdymo programą ar pagal formaliojo profesinio mokymo programą arba studijuoja aukštojoje mokykloje (studentai), įskaitant akademinių atostogų dėl ligos ar nėštumo laikotarpį, taip pat pilnamečiai vaikai (įvaikiai) nuo bendrojo ugdymo programos baigimo dienos iki tų pačių metų rugsėjo 1 dienos.

2.4.	Vienas asmuo – vienas gyvenantis ne vyresnis kaip 40 metų asmuo, kuris yra nesusituokęs (įskaitant santuoką nutraukusius asmenis), taip pat susituokęs, tačiau teismo sprendimu gyvenantis skyrium, neturintis vaikų (įvaikių) arba jų turintis, tačiau teismo sprendimu dėl sutuoktinių gyvenimo skyrium ar dėl santuokos nutraukimo vaikai (įvaikiai) yra likę gyventi su kitu sutuoktiniu.

2.5.	Kortelė Utenos rajono pirmokams kanceliarinėms prekėms įsigyti – Utenos rajono savivaldybės pirmokams išduodama kortelė, galiojanti Utenos rajone ir suteikianti teisę kanceliarinėms prekėms įsigyti.

2.6.	Naujagimio kraitelis – būtiniausių daiktų ir priemonių kūdikio priežiūrai rinkinys.

2.7.	Pradinis būsto kredito įnašas (toliau - pradinis įnašas) – kredito davėjo nustatyta perkamo arba (ir) statomo būsto vertės dalis, kurią kredito gavėjas turi sumokėti nuosavomis lėšomis.

3.	Kitos šiame Apraše vartojamos sąvokos suprantamos taip, kaip jos apibrėžtos kituose teisės aktuose.

II SKYRIUS

IŠMOKŲ IR KOMPENSACIJŲ RŪŠYS

4.	Išmokų ir kompensacijų rūšys:

4.1.	Vienkartinė išmoka gimus vaikui;

4.2.	Būsto nuomos mokesčio dalies kompensacija;

4.3.	Finansinė paskata pirmam būstui įsigyti;

4.4.	Kortelė Utenos rajono pirmokams kanceliarinėms prekėms įsigyti;

4.5.	Naujagimio kraitelis.

III SKYRIUS

VIENKARTINĖS IŠMOKOS GIMUS VAIKUI SKYRIMO IR MOKĖJIMO TVARKA

5. Kiekvienam gimusiam vaikui skiriama 200,00 Eur vienkartinė išmoka gimus vaikui ir 150,00 Eur papildoma vienkartinė išmoka, jei gimdyvė raštu atsisakė naujagimio kraitelio (vienkartinė išmoka gimus vaikui ir papildoma vienkartinė išmoka – toliau Vienkartinė išmoka). Vienkartinė išmoka neskiriama, jeigu vaikas yra išlaikomas (nemokamai gauna nakvynę, maistą ir kitas paslaugas) valstybės ar savivaldybės finansuojamoje įstaigoje arba jei vaikas gimė negyvas.

6.	Teisę į Vienkartinę išmoką turi bendrai gyvenantys asmenys, jei bent vienas iš tėvų iki kūdikio gimimo ne mažiau kaip 3 mėnesius Lietuvos Respublikos gyvenamosios vietos deklaravimo įstatymo nustatyta tvarka deklaruoja gyvenamąją vietą arba yra įtraukti į gyvenamosios vietos neturinčių asmenų apskaitą Savivaldybėje.

7.	Vienkartinė išmoka skiriama ir mokama be atskiro prašymo vienam iš tėvų, kuris yra pateikęs prašymą dėl vienkartinės išmokos gimus vaikui iš valstybės biudžeto lėšų (toliau – prašymas) Utenos rajono savivaldybės administracijos (toliau – Savivaldybės administracija) skyriui, atsakingam už socialinių paslaugų ir kitos socialinės paramos organizavimą (toliau – Skyrius), jei nors vienas iš tėvų atitinka 5 ir 6 punktuose punkte nurodytus reikalavimus.

8.	Skyriaus socialinių išmokų specialistas patikrina duomenis Socialinės paramos informacinės sistemos (toliau – SPIS) duomenų bazėse (Gyventojų registro, Valstybinio socialinio draudimo fondo) ir išspausdina išrašą. Jei reikia, papildomai raštu paprašo valstybės ar Savivaldybės įmonių, įstaigų ir organizacijų, kitų institucijų suteikti reikalingą informaciją.

9.	Vienkartinė išmoka skiriama Savivaldybės administracijos direktoriaus arba jo įgalioto asmens sprendimu.

10.	Vienkartinė išmoka skiriama, jeigu dėl jos kreiptasi ne vėliau kaip per 12 mėnesių nuo vaiko gimimo dienos.

11.	Sprendimas dėl Vienkartinės išmokos skyrimo (neskyrimo) priimamas ne vėliau kaip per 20 darbo dienų nuo prašymo ir visų reikalingų dokumentų gavimo dienos.

12.	Bendrai gyvenantys asmenys apie priimtą sprendimą dėl Vienkartinės išmokos skyrimo (neskyrimo) informuojami ne vėliau kaip per 5 darbo dienas nuo sprendimo priėmimo dienos.

13.	Jeigu Vienkartinė išmoka neskiriama, nurodoma neskyrimo motyvai ir šio sprendimo apskundimo tvarka.

14.	Vienkartinės išmokos gavimo būdą pasirenka išmokos gavėjas, išskyrus asmenis, patiriančius socialinę riziką.

15.	Vienkartinė išmoka asmenims, patiriantiems socialinę riziką, atsižvelgus į atvejo vadybininko ar socialinio darbuotojo, dirbančio su socialinę riziką patiriančia šeima, rekomendaciją, teikiama:

15.1.	piniginėmis lėšomis vaiką prižiūrintiems motinai ar tėvui;

15.2.	nepinigine forma:

15.2.1.	išduodant socialines korteles, skirtas pirkti parduotuvėje (išskyrus alkoholio, tabako gaminius ir loterijos bilietus);

15.2.2.	apmokant maisto produktų, drabužių, avalynės, higienos reikmenų ir kitų vaikams būtinų daiktų įsigijimo išlaidas.

16.	Vienkartinė išmoka išmokama už praėjusį mėnesį iki einamojo mėnesio 25 dienos.

17.	Nustačius, kad bendrai gyvenantys asmenys Vienkartinę išmoką gavo neteisėtai, nes kreipimosi metu pateikė neteisingus duomenis apie šeimos sudėtį arba kitus duomenis, reikalingus Vienkartinei išmokai skirti, turi grąžinti neteisėtai gautą pinigų sumą arba ją sumokėti dalimis Savivaldybės administracijos direktoriaus ar jo įgalioto asmens sprendimu.

18.	Jeigu neteisėtai gauta Vienkartinė išmoka negrąžinta per nustatytą terminą, lėšos išieškomos teisės aktų nustatyta tvarka, jeigu su išieškojimu susijusios administravimo išlaidos neviršija išieškotinos sumos.

IV SKYRIUS

BŪSTO NUOMOS MOKESČIO DALIES KOMPENSACIJOS SKYRIMO IR MOKĖJIMO TVARKA

19.	Vieni asmenys ar jaunos šeimos, pageidaujančios gauti būsto nuomos mokesčio dalies kompensaciją (toliau – Kompensacija), pateikia Savivaldybės administracijos direktoriui prašymą būsto nuomos mokesčio dalies kompensacijai gauti (toliau – prašymas) (Aprašo 1 priedas) ir visus reikalingus dokumentus:

19.1.	pagal Lietuvos Respublikos civiliniame kodekse nustatytus reikalavimus ne trumpiau kaip vienam mėnesiui sudarytą būsto nuomos sutartį, įregistruotą Lietuvos Respublikos Nekilnojamojo turto registre;

19.2.	asmens ar nuomotojo mokėjimo ar kredito įstaigos sąskaitos numerį;

19.3.	asmens tapatybę patvirtinančius dokumentus.

20.	Įregistravus prašymą Kompensacijai gauti įteikiamas pareiškėjui informacinis lapelis (Aprašo 2 priedas).

21.	Savivaldybės administracija surenka informaciją iš valstybės ar Savivaldybės įmonių, įstaigų ir organizacijų reikalingą Kompensacijai skirti, patikrina duomenis VĮ Registrų centre, SPIS duomenų bazėje (Gyventojų registro) ir atspausdina išrašus.

22.	Kompensacijos dydis apskaičiuojamas pagal šeimos narių skaičių, mokant 50 Eur/mėn. vienam šeimos nariui Utenos mieste ir 40 Eur/mėn. vienam šeimos nariui Utenos rajone, bet suma negali būti didesnė nei nurodyta nuomos sutartyje. Kompensacija mokama nuo Savivaldybės administracijos direktoriaus sprendimo skirti Kompensaciją priėmimo dienos iki vienerių metų. Imant paskolą būsto statybai, kompensacija gali būti mokama iki trejų metų, pateikus būsto nuomos sutartį ir būsto paskolos paėmimą patvirtinančius dokumentus.

23.	Kompensacija skiriama vieniems asmenims ir jaunoms šeimoms, jei ne mažiau kaip 1 mėnesį Lietuvos Respublikos gyvenamosios vietos deklaravimo įstatymo nustatyta tvarka deklaruoja gyvenamąją vietą vienas asmuo ar visa šeima arba yra įtraukti į gyvenamosios vietos neturinčių asmenų apskaitą ir faktiškai gyvena Savivaldybėje.

24.	Teisę į Kompensaciją turi vieni asmenys ir jaunos šeimos, kurios visi šeimos nariai neturi nuosavybės teise priklausančio būsto.

25.	Kompensacija skiriama (neskiriama) Savivaldybės administracijos direktoriaus sprendimu, kuris priimamas ne vėliau kaip per 20 darbo dienų nuo prašymo ir visų reikalingų dokumentų gavimo dienos.

26.	Kompensacija mokama už praėjusį mėnesį.

27.	Kompensacija pervedama ne vėliau kaip iki einamojo mėnesio 25 kalendorinės dienos nuomininkui arba rašytiniu nuomininko prašymu tiesiogiai nuomotojui.

28.	Kompensacijos gavėjas privalo informuoti Savivaldybės administraciją apie pasikeitusias aplinkybes, turinčias įtakos teisei į Kompensaciją.

29. Kai Kompensacija pervedama į Kompensacijos gavėjo banko sąskaitą, jis privalo kas tris mėnesius nuo Kompensacijos gavimo pradžios Savivaldybės administracijai pateikti informaciją apie būsto nuomos mokesčio sumokėjimą nuomotojui ir tai patvirtinančius dokumentus (paštu, el. paštu ar kitu Kompensacijos gavėjui priimtinu būdu).

30.	Nustačius, kad vieni asmenys ar jaunos šeimos Kompensaciją gavo neteisėtai, nes kreipimosi metu pateikė neteisingus duomenis ar Kompensacijos teikimo laikotarpiu per mėnesį nepranešė apie gyvenamosios vietos pakeitimą, būsto įsigijimą nuosavybės teise, būsto nuomos sutarties pasibaigimą, neteisėtai gauta Kompensacija grąžinama visa iš karto arba dalimis Savivaldybės administracijos direktoriaus ar jo įgalioto asmens sprendimu. Jeigu neteisėtai gauta Kompensacija negrąžinta per nustatytą terminą, lėšos išieškomos teisės aktų nustatyta tvarka, jeigu su išieškojimu susijusios administravimo išlaidos neviršija išieškotinos sumos.

31.	Vieni asmenys ar jaunos šeimos, norinčios grąžinti permokėtą Kompensaciją dalimis, Savivaldybės administracijai pateikia prašymą, kuriame nurodo laikotarpį, per kurį ketina grąžinti permokėtą Kompensaciją, ir nurodo kas mėnesį grąžinamų lėšų dydį. Sprendimą dėl Kompensacijos grąžinimo dalimis priima Savivaldybės administracijos direktorius.

32.	Savivaldybės būsto nuomos mokesčio dalies kompensacija gali būti mokama kartu su valstybės būsto nuomos mokesčio dalies kompensacija, tačiau bendra būsto nuomos kompensacijos suma negali viršyti nuomos mokesčio dydžio sumos, nurodytos sudarytoje ir Lietuvos Respublikos Nekilnojamojo turto registre įregistruotoje būsto nuomos sutartyje.

V SKYRIUS

FINANSINĖS PASKATOS PIRMAM BŪSTUI ĮSIGYTI SKYRIMO IR MOKĖJIMO TVARKA

33.	Finansinė paskata pirmam būstui įsigyti teikiama jaunoms šeimoms ar vieniems asmenims, jei ne mažiau kaip 1 mėnesį Lietuvos Respublikos gyvenamosios vietos deklaravimo įstatymo nustatyta tvarka deklaruoja gyvenamąją vietą vienas asmuo ar visa šeima arba yra įtraukti į gyvenamosios vietos neturinčių asmenų apskaitą ir faktiškai gyvena Savivaldybėje.

34.	Finansinė paskata pirmam būstui įsigyti teikiama jaunoms šeimoms ar vieniems asmenims, atitinkantiems šio Aprašo 39 punkte nurodytus reikalavimus ir imantiems būsto kreditą pirmam būstui įsigyti ar statyti, pradinio būsto kredito įnašui padengti, taip pat nesinaudojantiems mokėjimo ar kredito įstaigos paskola būstui įsigyti (toliau – finansinė paskata). Finansinė paskata skiriama:

34.1.	vieniems asmenims suteikiama finansinė paskata, kurios dydis ne daugiau kaip 8 procentai Savivaldybės iš dalies kompensuojamo būsto kredito pirmam būstui įsigyti ar statyti sumos;

34.2.	jaunoms šeimoms, neauginančioms vaikų, suteikiama finansinė paskata, kurios dydis ne daugiau kaip 10 procentų Savivaldybės iš dalies kompensuojamo būsto kredito pirmam būstui įsigyti ar statyti sumos;

34.3.	jaunoms šeimoms, auginančioms vieną vaiką ar vaiką, kuriam nustatyta nuolatinė globa (rūpyba), suteikiama finansinė paskata, kurios dydis ne daugiau kaip 12 procentų Savivaldybės iš dalies kompensuojamo būsto kredito pirmam būstui įsigyti ar statyti sumos;

34.4.	jaunoms šeimoms, auginančioms du vaikus ir (ar) vaikus, kuriems nustatyta nuolatinė globa (rūpyba), suteikiama finansinė paskata, kurios dydis ne daugiau kaip 15 procentų Savivaldybės iš dalies kompensuojamo būsto kredito pirmam būstui įsigyti ar statyti sumos;

34.5.	jaunoms šeimoms, auginančioms tris ar daugiau vaikų ir (ar) vaikų, kuriems nustatyta nuolatinė globa (rūpyba), suteikiama finansinė paskata, kurios dydis ne daugiau kaip 20 procentų Savivaldybės iš dalies kompensuojamo būsto kredito pirmam būstui įsigyti ar statyti sumos.

34.6. vieniems asmenims ar jaunoms šeimoms, nesinaudojančioms mokėjimo ar kredito įstaigos paskola pirmam būstui įsigyti ar statyti, suteikiama finansinė paskata – ne daugiau kaip 5 tūkstančiai Eur iš dalies kompensuoti perkamo ar statomo pirmojo būsto be paskolos sumą.

35.	Jeigu jauna šeima ar vienas asmuo, gavęs šio Aprašo 34 punkte nustatyto dydžio finansinę paskatą, įgyja teisę į didesnę šio Aprašo 34 punkte nustatytą finansinę paskatą, jam suteikiama šių dydžių skirtumo papildoma finansinė paskata. Kreipimosi dėl papildomos finansinės paskatos metu jauna šeima turi atitikti jaunos šeimos apibrėžimą.

36.	Jaunos šeimos, pageidaujančios pasinaudoti papildoma finansine paskata, turi būti įvykdę pagal kreditavimo sutartį, sudarytą su kredito davėju, prisiimtus skolinius įsipareigojimus ir kreipiantis į Savivaldybę dėl papildomos finansinės paskatos turi pateikti pažymą iš kredito davėjo apie būsto kredito likučio sumą pagal kurią bus apskaičiuojama papildoma finansinė paskata.

37.	Savivaldybės administracija surenka informaciją iš valstybės ar Savivaldybės įmonių, įstaigų ir organizacijų reikalingą finansinei paskatai jaunai šeimai ar vienam asmeniui pirmam būstui įsigyti, patikrina duomenis VĮ Registrų centre, SPIS duomenų bazėje (Gyventojų registro) ir išspausdina išrašus.

38.	Būsto kredito pirmam būstui įsigyti arba statyti suma, nuo kurios jaunoms šeimoms ar vieniems asmenims suteikiama finansinė paskata, negali būti didesnė kaip 87 tūkstančių eurų perkant būstą ar statant namą. Jaunoms šeimoms ar vieniems asmenims, kurie jau iki prašymo skirti finansinę paskatą pirmam būstui įsigyti pateikimo Savivaldybės administracijai yra pradėję pirmojo būsto statybas ir nesinaudoja mokėjimo ar kredito įstaigos paskola, didžiausia suma, nuo kurios suteikiama finansinė paskata (t. y. ne didesnė kaip 87 tūkstančiai eurų), mažinama būsto statybos baigtumo procentu.

39.	Teisę į finansinę paskatą pirmam būstui įsigyti turi jaunos šeimos ar vieni asmenys, atitinkantys šiame punkte nurodytus reikalavimus:

39.1	. pastaruosius 5 metus iki prašymo skirti finansinę paskatą pirmam būstui įsigyti pateikimo dienos ir šio prašymo pateikimo metu nė vienas jaunos šeimos narys ar vienas asmuo neturi būsto nuosavybės teise;

39.2	. įsigyja pirmąjį būstą Savivaldybės teritorijoje;

39.3	turi ar per pastaruosius 5 metus iki prašymo skirti finansinę paskatą pirmam būstui įsigyti pateikimo dienos turėjo nuosavybės teise būstą, kurio naudingasis plotas (visų Lietuvos Respublikoje nuosavybės teise turimų ir (ar) vienu metu turėtų būstų naudingųjų plotų suma), tenkantis (tenkanti) vienam asmeniui ar šeimos nariui, yra mažesnis (mažesnė) kaip 14 kvadratinių metrų, arba turimas būstas, neatsižvelgiant į jo naudingąjį plotą, Nekilnojamojo turto kadastro duomenimis, yra fiziškai nusidėvėjęs daugiau kaip 60 procentų;

39.4	. ne daugiau kaip prieš 6 mėnesius turi įsigiję pirmąjį būstą Savivaldybės teritorijoje.

40.	Jaunos šeimos ar vieni asmenys, atitinkantys šio Aprašo 39 punkto nurodytus reikalavimus, pageidaujantys gauti finansinę paskatą jaunai šeimai ar vienam asmeniui pirmam būstui įsigyti, pateikia prašymą Savivaldybės administracijos direktoriui dėl finansinės paskatos jaunai šeimai ar vienam asmeniui pirmam būstui įsigyti (toliau – prašymas) (Aprašo 3 priedas) ir visus reikalingus dokumentus:

40.1.	jei siekiama gauti finansinę paskatą būsto kredito daliai apmokėti ar pradinio būsto kredito įnašui padengti - sutarties kopiją su kredito davėju, teikiančiu būsto kreditą pirmam būstui įsigyti, ar pažymą iš šios įstaigos, kad bus suteikta paskola;

40.2.	jei būsto kreditas pirmam būstui įsigyti suteikiamas būsto statybai ar statomas būstas be paskolos – teisės aktų nustatyta tvarka išduotą statybos leidimą ir žemės sklypo dokumentus;

40.3.	jei siekiama gauti finansinę paskatą būsto įsigijimui be paskolos - notaro patvirtintos būsto pirkimo – pardavimo sutarties kopiją;

40.4.	jaunos šeimos ar vieni asmenys, pradėję pirmojo būsto statybas, nesinaudojantys mokėjimo ar kredito įstaigos paskola, privalo pateikti VĮ Registrų centro Nekilnojamojo turto registro centrinio duomenų banko išrašą, kuriame nurodomas būsto statybos baigtumo procentas;

40.5.	asmens tapatybę patvirtinančius dokumentus;

40.6.	kitus dokumentus, įrodančius teisę į finansinę paskatą pirmam būstui įsigyti.

41.	Jauna šeima ar vienas asmuo, imantis būsto kreditą pirmam būstui įsigyti ar įsigyjantis būstą be paskolos, privalo pateikti VĮ Registrų centro Gyventojų registro departamento pažymą, patvirtinančią, kad jaunos šeimos nariai ar vienas asmuo nėra susijęs artimos giminystės ryšiais su asmeniu, iš kurio perkamas būstas.

42.	Jeigu pateiktoje pažymoje nurodoma, kad jaunos šeimos nariai ar vienas asmuo yra susijęs artimos giminystės ryšiais su asmeniu, iš kurio perkamas būstas, finansinė paskata neskiriama.

43.	Įregistravus prašymą finansinei paskatai jaunai šeimai ar vienam asmeniui pirmam būstui įsigyti, įteikiamas pareiškėjui informacinis lapelis (Aprašo 4 priedas).

44.	Prašymus vertina ir siūlymą dėl finansinės paskatos skyrimo Savivaldybės administracijos direktoriui teikia Savivaldybės administracijos direktoriaus įsakymu sudaryta Utenos rajono savivaldybės prašymų finansinei paskatai gauti vertinimo komisija (toliau – Komisija). Savivaldybės administracijos direktoriaus sprendimas dėl finansinės paskatos jaunai šeimai ar vienam asmeniui pirmam būstui įsigyti skyrimo (neskyrimo) priimamas ne vėliau kaip per 20 darbo dienų nuo prašymo ir visų reikalingų dokumentų gavimo dienos.

45.	Savivaldybės administracijos direktoriui priėmus sprendimą skirti finansinę paskatą jaunai šeimai ar vienam asmeniui pirmam būstui įsigyti, pasirašoma Savivaldybės biudžeto lėšų naudojimo sutartis (toliau – Sutartis). Sutarties formą tvirtina Savivaldybės administracijos direktorius. Jeigu jauna šeima ar vienas asmuo nepasirašo Sutarties, ar raštu neinformuoja Savivaldybės administracijos, kad dėl pateisinamų priežasčių negali pasirašyti Sutarties ir neprašo pratęsti termino sudaryti Sutartį, laikoma, kad atsisakoma skirtos finansinės paskatos.

46.	Jaunos šeimos ar vieni asmenys, kuriems suteikta finansinė paskata pirmojo būsto statybai be paskolos, privalo naudoti gautas Savivaldybės biudžeto lėšas, skirtas pirmojo būsto statybai, tik pagal tikslinę paskirtį, ir per vienerius metus nuo lėšų gavimo dienos Savivaldybės administracijai pateikti dokumentus, pagrindžiančius lėšų panaudojimą (sąskaitas faktūras, sutartis, pirkimo – pardavimo kvitus ir kitus dokumentus).

47.	Suteikus finansinę paskatą pirmojo būsto statybai be paskolos, jauna šeima ar vienas asmuo įsipareigoja statomą gyvenamąjį namą, kaip baigtą statybą, įregistruoti VĮ Registrų centro Nekilnojamojo turto registro duomenų bazėje ne vėliau kaip per 3 metus nuo Sutarties pasirašymo dienos. Neįvykdžius šio punkto reikalavimo, Sutartyje nustatyta tvarka privaloma grąžinti finansinę paskatą.

48.	Finansinė paskata jaunai šeimai ar vienam asmeniui pirmam būstui įsigyti Savivaldybėje suteikiama atsižvelgiant į Utenos rajono savivaldybės biudžeto asignavimus, skirtus atitinkamiems metams finansinei paskatai pirmam būstui įsigyti.

49.	Savivaldybės administracija, atlikdama kontrolę, tikrina duomenis VĮ Registrų centre, SPIS duomenų bazėje (Gyventojų registro) kasmet ir atspausdina išrašus.

50.	Nustačius, kad jaunos šeimos ar vieni asmenys finansinę paskatą gavo neteisėtai, nes kreipimosi metu pateikė neteisingus duomenis ar dokumentus, arba tuo atveju, kai finansinės paskatos gavėjas, kuriam suteikta finansinė paskata pirmam būstui įsigyti, anksčiau kaip per 5 metus įsigytą būstą perleidžia kito asmens nuosavybėn ir (ar) per 5 metus deklaruoja gyvenamąją vietą ne Savivaldybės teritorijoje, suteikta finansinė paskata grąžinama į Savivaldybės biudžetą Savivaldybės administracijos direktoriaus sprendimu.

51.	Jeigu neteisėtai gauta finansinė paskata jaunai šeimai ar vienam asmeniui pirmam būstui įsigyti ar statyti negrąžinta per nustatytą terminą, lėšos išieškomos teisės aktų nustatyta tvarka, jeigu su išieškojimu susijusios administravimo išlaidos neviršija išieškotinos sumos.

52.	Savivaldybės finansinė paskata gali būti teikiama kartu su valstybės finansine paskata pirmąjį būstą įsigyjančioms jaunoms šeimoms ar vieniems asmenims. Bendra savivaldybės finansinės paskatos ir valstybės finansinės paskatos dalis negali būti didesnė negu 50 proc. įsigyjamo būsto vertės.

VI SKYRIUS

KORTELĖS UTENOS RAJONO PIRMOKAMS KANCELIARINĖMS PREKĖMS ĮSIGYTI SKYRIMO TVARKA

53.	Kiekvienam Utenos rajono pirmokui skiriama 100,00 Eur vertės kortelė kanceliarinėms prekėms įsigyti (toliau – Kortelė), atsižvelgiant į Lietuvos Respublikos švietimo ir mokslo ministro 2018 m. birželio 29 d. įsakymą Nr. V-622 „Dėl Individualiųjų mokymosi priemonių sąrašo patvirtinimo“.

54.	Kortelė pirmokui įteikiama pirmą mokslo metų dieną mokykloje.

55.	Tėvai (įtėviai, globėjai) Kortelę panaudoja toje kanceliarinių prekių parduotuvėje, su kuria pirmoko lankoma mokykla yra pasirašiusi pirkimo sutartį Lietuvos Respublikos viešųjų pirkimų įstatymo nustatyta tvarka.

56.	Utenos rajono mokyklos kanceliarinių prekių parduotuvėms pateikia pirmokų sąrašus, kuriuose nurodo mokinio vardą ir pavardę.

57.	Tėvai (įtėviai, globėjai), atvykę į kanceliarinių prekių parduotuvę ir įsigiję kanceliarinių prekių, pasirašo, kad jas gavo.

58.	Kortelės negalima perleisti kitiems asmenims.

59.	Kortelė galioja nuo kiekvienų metų rugsėjo 1 d. iki spalio 31 d.

60.	Kiekvienos Utenos rajono mokyklos vadovas yra atsakingas už Kortelių savo mokyklos pirmokams įteikimą.

VII SKYRIUS

NAUJAGIMIO KRAITELIS

61.	Visoms moterims skiriamas ir įteikiamas 150 Eur vertės naujagimio kraitelis:

61.1.	pagimdžius kūdikį VšĮ Utenos ligoninėje (toliau – Ligoninė);

61.2.	pagimdžiusioms kūdikį aukštesnio lygio šalies ligoninėse, kai Savivaldybėje veikianti asmens sveikatos priežiūros įstaiga buvo išdavusi siuntimą dėl gimdymo to lygio ligoninėje;

61.3.	skubiai pagimdžiusioms kūdikį aukštesnio lygio ligoninėje dėl moteriai ar kūdikiui gresiančio pavojaus gyvybei ar sveikatai ir dėl to neturinčioms siuntimo. Šiuo atveju pateikiamas aukštesnio lygio ligoninės išduotas Medicinos dokumentų išrašas / siuntimas (Forma 027a).

62.	Aprašo 61.2 ir 61.3 papunkčiuose nurodytais atvejais skiriamas naujagimio kraitelis, jei moteris Lietuvos Respublikos gyvenamosios vietos deklaravimo įstatymo nustatyta tvarka deklaruoja gyvenamąją vietą arba yra įtraukta į gyvenamosios vietos neturinčių asmenų apskaitą Savivaldybėje.

63.	Naujagimio kraitelį sudaro: rankšluostis su gobtuvu, pledas, patalynės komplektas (paklodė, užvalkalai), naujagimio drabužėliai (šliaužtinukai, smėlinukai su pirštinėmis, kepurės ir pan.), sauskelnių pakuotė, vienkartiniai paklotai, kūdikių higienos priemonės, žaisliukas – kramtukas, termometras vandens temperatūrai ir naujagimio kūno temperatūrai matuoti ir kiti kūdikiams būtini daiktai, informacinis lankstinukas apie naujagimio priežiūrą. Viskas sudėta į dovanų dėžę, paženklintą Savivaldybės simbolika.

64.	Ligoninės direktoriaus paskirtas asmuo, atiduodamas naujagimio kraitelį, pildo naujagimio kraitelio išdavimo registrą (Aprašo 5 priedas). Ligoninė gimdyvių atsisakymo naujagimio kraitelio kopiją per 5 darbo dienas persiunčia Skyriui.

65.	Ligoninė naujagimio kraitelį parenka Lietuvos Respublikos viešųjų pirkimų įstatymo nustatyta tvarka.

66.	Savivaldybės administracija skiria lėšas Ligoninei naujagimio kraiteliams įsigyti Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių nustatyta tvarka.

67.	Ligoninės vadovas yra atsakingas už naujagimio kraitelio įteikimą.

68.	Gimdyvei Ligoninėje raštu atsisakiusiai naujagimio kraitelio, skiriama 150 Eur papildoma Vienkartinė išmoka Aprašo III skyriaus nustatyta tvarka.

VIII SKYRIUS

ATSAKOMYBĖ IR KONTROLĖ

69.	Savivaldybės administracija atsako:

69.1.	už teisingą prašymų ir dokumentų Vienkartinei išmokai, Kompensacijai, Finansinei paskatai pirmam būstui įsigyti gauti priėmimą, dokumentų parengimą joms išmokėti;

69.2.	už asmenų pateiktų duomenų konfidencialumą;

69.3.	už duomenų apie pareiškėjus, jiems skiriamą (neskiriamą) Vienkartinę išmoką SPIS tvarkymą.

70.	Bendrai gyvenantys asmenys, jaunos šeimos ar vieni asmenys atsako už:

70.1.	pateiktos informacijos apie šeimos narius ir pateiktų duomenų teisingumą;

70.2.	jiems (jai) paskirtos Vienkartinės išmokos, Kompensacijos, Finansinės paskatos pirmam būstui įsigyti, Kortelės tikslinį panaudojimą.

71.	Lėšų, skiriamų Vienkartinei išmokai, Kompensacijai, Finansinei paskatai pirmam būstui įsigyti išmokėti iš Savivaldybės biudžeto lėšų, panaudojimo kontrolę atlieka valstybės bei Savivaldybės institucijos, vadovaujantis Lietuvos Respublikos teisės aktais.

IX SKYRIUS

BAIGIAMOSIOS NUOSTATOS

72.	Visi dokumentai, susiję su Vienkartinės išmokos, Kompensacijos, Finansinės paskatos pirmam būstui įsigyti skyrimu ir teikimu, yra saugomi Savivaldybės administracijoje teisės aktų nustatyta tvarka.

73.	Sprendimai dėl Vienkartinės išmokos, Kompensacijos, Finansinės paskatos pirmam būstui įsigyti gali būti skundžiami Lietuvos Respublikos administracinių bylų teisenos įstatymo nustatyta tvarka.

74.	Šis Aprašas gali būti keičiamas, pripažįstamas netekusiu galios Savivaldybės tarybos sprendimu.

_______________________

Utenos rajono savivaldybės

vieno asmens ir jaunos šeimos stiprinimo tvarkos aprašo

1 priedas

(Prašymo būsto nuomos mokesčio dalies kompensacijai gauti forma)

ASMUO, KURIS PATEIKIA PRAŠYMĄ

Vardas

Pavardė

Asmens kodas	Tel. Nr. __________________________

Deklaruotos gyvenamosios vietos adresas

Gyvenamosios vietos adresas

Utenos rajono savivaldybės administracijos direktoriui

PRAŠYMAS BŪSTO NUOMOS MOKESČIO DALIES KOMPENSACIJAI GAUTI

20___ m. _____________________ d. ________ val.

Utena

1.	Prašau man / mano ______ asmenų šeimai skirti būsto nuomos mokesčio dalies kompensaciją.	(tinkamą pabraukti)

Aš gyvenu / mano ______ asmenų šeima gyvena nuomojamame bute (name), esančiame

(tinkamą pabraukti)

_______________________________________________________________________________

(adresas)

2. Mano šeimos nariai yra (įskaitant asmenį, pateikusį prašymą; nepildoma, jei prašymą pateikia vienas asmuo):

Vardas	Pavardė	Asmens kodas arba gimimo liudijimo Nr.	Ryšys su prašymą pateikusiu asmeniu (prašymą teikiantis asmuo, žmona arba vyras, vaikas (įvaikis), tėvas, mama, žmonos arba vyro tėvas, žmonos arba vyro mama, kita)

3. Būsto nuomos mokesčio dalies kompensaciją PERVESTI Į SĄSKAITĄ:

Sąskaitos numeris (20 simbolių):

Mokėjimo ar kredito įstaigos (banko ar kt.) pavadinimas__________________________________

4. PAPILDOMI DOKUMENTAI:

4.1. Nuomos sutarties, įregistruotos Nekilnojamojo turto registre, kopija ______ lapas (-ai).

4.2. Asmens tapatybę patvirtinančių dokumentų kopija _____ lapas (-ai).

4.3. Kiti dokumentai _____ lapas (-ai).

______________________________________________________________________________________________________________________________________________________________

5. INFORMACIJĄ APIE PRIIMTĄ SPRENDIMĄ DĖL BŪSTO NUOMOS MOKESČIO DALIES KOMPENSACIJOS PRAŠAU PATEIKTI (vieną iš būdų pažymėti ):

□ paštu __________________________________________________________________;

(deklaruotos gyvenamosios vietos arba gyvenamosios vietos adresas)

□ elektroniniu paštu ________________________________________________________.

(el. pašto adresas)

TVIRTINU, kad pateikta informacija yra teisinga.

ĮSIPAREIGOJU ne vėliau kaip per mėnesį nuo gyvenamosios vietos, būsto įsigijimo, kontaktinei informacijai (adresui, telefono numeriui, elektroniniam paštui), pasibaigus Nekilnojamojo turto registre įregistruota ir nepratęsta ar nesudaroma nauja būsto nuomos sutartis.

ŽINAU IR SUTINKU, kad būsto nuomos mokesčio dalies kompensacijos (toliau – Kompensacija) tikslais apie mane ir bendrai gyvenančius asmenis iš kitų institucijų bus renkama informacija, reikalinga Kompensacijai skirti, ir kad duomenys apie skirtą Kompensaciją man ir kartu gyvenantiems asmenims gali būti teikiami kitoms institucijoms.

Teikti visą teisingą informaciją, reikalingą Kompensacijai gauti, ir būtinus dokumentus. Kompensaciją panaudoti pagal tikslinę paskirtį.

Kad nuslėpęs ar pateikęs neteisingus duomenis, reikalingus Kompensacijai gauti, ir permokos atveju turėsiu grąžinti Utenos rajono savivaldybės administracijai neteisėtai gautą Kompensacijos sumą arba ji bus išieškota įstatymų nustatyta tvarka.

PATVIRTINU, kad informacinį lapelį gavau _________________________________

(pareiškėjo parašas)

________________	_________________________________

(prašymą pateikusio asmens parašas)	(prašymą pateikusio asmens vardas, pavardė)

Pilnamečių šeimos narių sutikimas (išskyrus asmenį, pateikusį prašymą):

_________________________	___________________________

(parašas)	(vardas ir pavardė)

Utenos rajono savivaldybės

vieno asmens ir jaunos šeimos

stiprinimo tvarkos aprašo

2 priedas

(Informacinio lapelio forma)

INFORMACINIS LAPELIS

_____________________________________________________

(asmens, kuriam įteikiamas informacinis lapelis, vardas ir pavardė)

Prašymas būsto nuomos mokesčio dalies kompensacijai gautas

_____________

(gavimo data)

Prašymą priėmė:

__________________________ ___________ ______________________

(pareigų pavadinimas)	(parašas)	(vardas ir pavardė)

1.	Būsto nuomos mokesčio dalies kompensacija (toliau – Kompensacija) skiriama ir mokama vadovaujantis Utenos rajono savivaldybės tarybos patvirtintu Utenos rajono savivaldybės vieno asmens ir jaunos šeimos stiprinimo tvarkos aprašu (toliau – Aprašas).

2.	Asmuo, pateikęs prašymą Kompensacijai gauti, trūkstamus dokumentus privalo pateikti ne vėliau kaip per mėnesį nuo prašymo pateikimo dienos.

3.	Kompensacija gali būti neskiriama nustačius, kad asmuo pateikė neteisingus duomenis apie šeimos narius ir kt. dokumentus.

4.	Kompensacijos gavėjai privalo per mėnesį nuo gyvenamosios vietos pakeitimo, būsto įsigijimo, būsto nuomos sutarties pasibaigimo arba teisės į Kompensaciją praradimo dienos informuoti Utenos rajono savivaldybės administraciją.

5.	Jeigu Utenos rajono savivaldybės administracija nustato, kad Kompensacija gauta neteisėtai, nes kreipimosi metu pateikėte neteisingus duomenis, reikalingus Kompensacijai teikti, arba Kompensacijos teikimo laikotarpiu per mėnesį nepranešėte apie gyvenamosios vietos pakeitimą, būsto įsigijimą, būsto nuomos sutarties pasibaigimą arba teisės į Kompensacijos praradimą, neteisėtai gauta Kompensacija turi būti grąžinta visa iš karto arba jūsų rašytiniu prašymu ir Utenos rajono savivaldybės administracijos direktoriaus sprendimu dalimis.

___________________

Utenos rajono savivaldybės

vieno asmens ar jaunos šeimos stiprinimo tvarkos aprašo

3 priedas

(Prašymo finansinės paskatos pirmam būstui įsigyti forma)

ASMUO, KURIS PATEIKIA PRAŠYMĄ

Vardas

Pavardė

Asmens kodas

Deklaruotos gyvenamosios vietos adresas

Gyvenamosios vietos adresas

Tel. Nr.	El. paštas

Utenos rajono savivaldybės administracijos direktoriui

PRAŠYMAS FINANSINEI PASKATAI PIRMAM BŪSTUI ĮSIGYTI

20___ m. _____________________ d. __________ val.

1.	Prašau man / mano _________ asmenų šeimai skirti finansinę paskatą pirmam būstui

(įrašyti skaičių)

įsigyti (reikalingą variantą pažymėti ):

1.1.	□ būstui pirkti be paskolos;

1.2.	□ būstui statyti be paskolos;

1.3.	□ būsto kredito daliai apmokėti;

1.4.	□ pradinio būsto kredito įnašui padengti.

2.	Mano šeimos nariai yra (įskaitant asmenį, pateikusį prašymą; nepildoma, jei prašymą pateikia vienas asmuo):

Vardas	Pavardė	Asmens kodas arba gimimo metai	Ryšys su prašymą pateikusiu asmeniu (prašymą pateikęs asmuo, žmona arba vyras, vaikas (įvaikis), tėvas, mama, žmonos arba vyro tėvas, žmonos arba vyro mama, kita)

3.	FINANSINĘ PASKATĄ PIRMAM BŪSTUI ĮSIGYTI PERVESTI Į MOKĖJIMO AR KREDITO ĮSTAIGOS SĄSKAITĄ:

Sąskaitos numeris (20 simbolių):

Mokėjimo ar kredito įstaigos (banko ar kt.) pavadinimas _____________________________________

4.	PAPILDOMI DOKUMENTAI:

4.1	Sutarties kopija su kredito davėju, teikiančiu būsto kreditą pirmam būstui įsigyti, ar pažyma iš šios įstaigos, kad bus suteikta paskola _____ lapas (-ai);

4.2	išduotas statybos leidimas ir žemės sklypo dokumentai _____ lapas (-ai);

4.3	notaro patvirtintos būsto pirkimo – pardavimo sutarties kopija _____ lapas (-ai);

4.4	valstybės įmonės Registrų centro Gyventojų registro departamento pažyma, patvirtinanti, kad jaunos šeimos nariai nėra susiję artimos giminystės ryšiais su asmeniu, iš kurio perkamas būstas _____ lapas (-ai);

4.5	kiti dokumentai _____ lapas (-ai):

________________________________________________________________________________

________________________________________________________________________________

________________________________________________________________________________

________________________________________________________________________________

5.	INFORMACIJĄ APIE PRIIMTĄ SPRENDIMĄ DĖL FINANSINĖS PASKATOS PIRMAM BŪSTUI ĮSIGYTI PATVIRTINIMO PRAŠAU PATEIKTI (vieną iš būdų pažymėti):

□ paštu __________________________________________________________________;

(deklaruotos gyvenamosios vietos arba gyvenamosios vietos adresas)

□ elektroniniu paštu _______________________________________________________ .

(el. pašto adresas)

TVIRTINU, kad pateikta informacija yra teisinga.

SUTINKU, kad Utenos rajono savivaldybės administracija įstatymų nustatyta tvarka tvarkytų ir gautų mano (šeimos narių) asmens duomenis ir informaciją iš valstybės registrų ir kitų informacinių sistemų apie deklaruotą gyvenamąją vietą, šeiminę padėtį, ir kitą reikalingą informaciją, kuria vadovaujantis nustatoma teisė į finansinę paskatą pirmam būstui įsigyti.

PATVIRTINU, kad informacinį lapelį gavau ___________________________________.

(pareiškėjo parašas)

_____________________	_____________________________

(prašymą pateikusio asmens parašas)	(prašymą pateikusio asmens vardas ir pavardė)

Pilnamečių šeimos narių sutikimas (išskyrus asmenį, pateikusį prašymą):

_____________________	_____________________________

(parašas)	(vardas ir pavardė)

Utenos rajono savivaldybės

vieno asmens ir jaunos šeimos stiprinimo tvarkos aprašo

4 priedas

(Informacinio lapelio forma)

INFORMACINIS LAPELIS

_____________________________________________

(asmens, kuriam įteikiamas informacinis lapelis, vardas ir pavardė)

Prašymas finansinei paskatai pirmam būstui įsigyti gautas ___________

(gavimo data)

Prašymą priėmė

__________________________ _______________ ___________________

(pareigų pavadinimas)	(parašas)	(vardas ir pavardė)

1.	Finansinė paskata jaunai šeimai ar vienam asmeniui pirmam būstui įsigyti skiriama vadovaujantis Utenos rajono savivaldybės tarybos patvirtintu Utenos rajono savivaldybės vieno asmens ir jaunos šeimai tvarkos aprašu (toliau – Aprašas).

2.	Finansinė paskata pirmam būstui įsigyti teikiama jaunoms šeimoms ar vieniems asmenims, atitinkantiems šio Aprašo nurodytus reikalavimus ir imantiems būsto kreditą pirmam būstui įsigyti arba statyti, pradinio būsto kredito įnašui padengti, taip pat nesinaudojantiems mokėjimo ar kredito įstaigos paskola būstui įsigyti (toliau – finansinė paskata). Finansinė paskata skiriama:

2.1.	vieniems asmenims suteikiama finansinė paskata, kurios dydis ne daugiau kaip 8 procentai Savivaldybės iš dalies kompensuojamo būsto kredito pirmam būstui įsigyti ar statyti sumos;

2.2.	jaunoms šeimoms, neauginančioms vaikų, suteikiama finansinė paskata, kurios dydis ne daugiau kaip 10 procentų Savivaldybės iš dalies kompensuojamo būsto kredito pirmam būstui įsigyti ar statyti sumos;

2.3.	jaunoms šeimoms, auginančioms vieną vaiką ar vaiką, kuriam nustatyta nuolatinė globa (rūpyba), suteikiama finansinė paskata, kurios dydis ne daugiau kaip 12 procentų Savivaldybės iš dalies kompensuojamo būsto kredito pirmam būstui įsigyti ar statyti sumos;

2.4.	jaunoms šeimoms, auginančioms du vaikus ir (ar) vaikus, kuriems nustatyta nuolatinė globa (rūpyba), suteikiama finansinė paskata, kurios dydis ne daugiau kaip 15 procentų Savivaldybės iš dalies kompensuojamo būsto kredito pirmam būstui įsigyti ar statyti sumos;

2.5.	jaunoms šeimoms, auginančioms tris ar daugiau vaikų ir (ar) vaikų, kuriems nustatyta nuolatinė globa (rūpyba), suteikiama finansinė paskata, kurios dydis ne daugiau kaip 20 procentų Savivaldybės iš dalies kompensuojamo būsto kredito pirmam būstui įsigyti ar statyti sumos.

2.6. vieniems asmenims ar jaunoms šeimoms, nesinaudojančioms mokėjimo ar kredito įstaigos paskola pirmam būstui įsigyti ar statyti, suteikiama finansinė paskata iš dalies kompensuoti pirmojo perkamo ar statomo būsto be paskolos sumą, bet ne daugiau kaip 5 tūkstančius Eur.

3.	Būsto kredito pirmam būstui įsigyti arba statyti suma, nuo kurios jaunoms šeimoms ar vieniems asmenims, suteikiama finansinė paskata, negali būti didesnė kaip 87 tūkstančių eurų perkant būstą ar statant namą. Jaunoms šeimoms ar vieniems asmenims, kurie jau iki prašymo skirti finansinę paskatą pirmam būstui įsigyti pateikimo Savivaldybės administracijai yra pradėję pirmojo būsto statybas ir nesinaudoja mokėjimo ar kredito įstaigos paskola, didžiausia suma, nuo kurios suteikiama finansinė paskata (t. y. ne didesnė kaip 87 tūkstančiai eurų), mažinama būsto statybos baigtumo procentu.

4.	Jei kreipiatės dėl finansinės paskatos pirmam būstui įsigyti, privalote:

4.1.	Lietuvos Respublikos gyvenamosios vietos deklaravimo įstatymo nustatyta tvarka deklaruoti gyvenamąją vietą arba būti įtrauktas į gyvenamosios vietos neturinčių asmenų apskaitą Savivaldybėje.

4.2.	Įsigyti pirmą būstą Savivaldybės teritorijoje.

4.3.	Pateikti visą teisingą informaciją, įrodančią Jūsų teisę gauti finansinę paskatą jaunai šeimai ar vienam asmeniui pirmam būstui įsigyti.

5.	Savivaldybės administracijos direktoriui priėmus sprendimą skirti finansinę paskatą jaunai šeimai ar vienam asmeniui pirmam būstui įsigyti, pasirašoma Savivaldybės biudžeto lėšų naudojimo sutartis (toliau – Sutartis). Jeigu jauna šeima ar vienas asmuo nepasirašo Sutarties, ar raštu neinformuoja Savivaldybės administracijos, kad dėl pateisinamų priežasčių negali pasirašyti Sutarties ir neprašo pratęsti termino sudaryti Sutartį, laikoma, kad ji atsisako skirtos finansinės paskatos. Taip pat sutartis nepasirašoma, jeigu pateiktoje valstybės įmonės Registrų centro Gyventojų registro departamento pažymoje nurodoma, kad jaunos šeimos nariai ar vienas asmuo yra susijęs artimos giminystės ryšiais su asmeniu, iš kurio perkamas būstas.

5.1.	Jaunos šeimos ar vieni asmenys, kuriems suteikta finansinė paskata pirmojo būsto statybai be paskolos, privalo naudoti gautas Savivaldybės biudžeto lėšas, skirtas pirmojo būsto statybai, tik pagal tikslinę paskirtį, ir per vienerius metus nuo lėšų gavimo dienos Utenos rajono savivaldybės administracijai pateikti dokumentus, pagrindžiančius lėšų panaudojimą (sąskaitas faktūras, sutartis, pirkimo – pardavimo kvitus ir kitus dokumentus).

5.2.	Suteikus finansinę paskatą pirmojo būsto statybai be paskolos, jauna šeima ar vienas asmuo įsipareigoja statomą gyvenamąjį namą, kaip baigtą statybą, įregistruoti VĮ Registrų centro Nekilnojamojo turto registro duomenų bazėje ne vėliau kaip per 3 metus nuo Sutarties pasirašymo dienos. Neįvykdžius šio punkto reikalavimo Sutartyje nustatyta tvarka privalo grąžinti skirtą finansinę paskatą.

6.	Nustačius, kad jaunos šeimos ar vieni asmenys, kurie kreipiasi dėl finansinės paskatos, pateikė neteisingus dokumentus, arba tuo atveju, kai finansinės paskatos gavėjas, kuriam suteikta finansinė paskata jaunai šeimai ar vienam asmeniui pirmam būstui įsigyti, anksčiau kaip per 5 metus įsigytą būstą perleidžia kito asmens nuosavybėn ir (ar) per 5 metus deklaruoja gyvenamąją vietą ne Utenos rajono savivaldybės teritorijoje, suteikta finansinė paskata grąžinama į Savivaldybės biudžetą, Savivaldybės administracijos direktoriaus sprendimu.

7.	Savivaldybės administracijos direktoriaus sprendimas neskirti finansinės paskatos jaunai šeimai ar vienam asmeniui pirmam būstui įsigyti, taip pat Utenos rajono savivaldybės administracijos neveikimas gali būti skundžiami Lietuvos Respublikos administracinių bylų teisenos įstatymo nustatyta tvarka.

______________________

Utenos rajono savivaldybės

vieno asmens ir jaunos šeimos stiprinimo tvarkos aprašo

5 priedas

(Kūdikio kraitelio išdavimo registro forma)

NAUJAGIMIO KRAITELIO IŠDAVIMO REGISTRAS

Eil. Nr.	Gimdyvės vardas, pavardė	Gimimo data	Adresas, telefonas	Kūdikio gimimo data	Kūdikio kraitelio išdavimo data	Gimdyvės parašas	Atsakingo asmens parašas

________________________